Ego Manasses, Dei gratia Lingonensis episcopus, notum facio omnibus quibus litteræ præsentes patebunt, quod cum nobilis vir Hugo, dux Burgundiæ, instinctu divino contulisset ecclesiæ Cluniacensi in elemosina quædam beneficia apud Castellionem, rogatus sum a domino duce et Oddone, filio ejus, ut devotionem suam confirmarem, eo quod de feodo sit episcopi Lingonensis. Quia igitur bonorum virorum elemosinas approbare et ecclesiarum securitati teneor providere, donationem illam necnon et beneficium quod ecclesiæ Cluniacensi dedit in Divione, præsenti carta mea confirmavi, ita etiam quod si dominus dux vel aliquis de suis inde molestiam vel injuriam fecerit ecclesiæ Cluniacensi, ego vel successores mei episcopi terram ducis interdicto supponemus, donec ecclesia Cluniacensis justitiam suam obtineat. Sic enim a nobis confirmari ista postularunt dominus dux et filius ejus, eo quod elemosinas suas stabiles esse desiderarunt. Actum anno incarnationis M. C. LXXXIX.